เงินบาทเปิด 30.84/86 บาท
ธนาคารซีไอเอ็มบีไทย รายงาน เงินบาทเปิด 30.84/86 คาดวันนี้แกว่งแคบ รอตัวเลขเศรษฐกิจสหรัฐฯ
27 เม.ย. 2555

ธนาคารซีไอเอ็มบีไทย รายงาน เงินบาทเปิด 30.84/86 คาดวันนี้แกว่งแคบ รอตัวเลขเศรษฐกิจสหรัฐฯ
นักบริหารเงินจากธนาคารซีไอเอ็มบี ไทย จำกัด เปิดเผยว่า เงินบาทเปิดตลาดเช้านี้ที่ระดับ 30.84/86 บาท/ดอลลาร์ จากวานนี้ที่ปิดตลาดที่ระดับ 30.87/89 บาท/ดอลลาร์ แข็งค่าขึ้นจากช่วงเช้าที่เปิดตลาดที่ระดับ 30.93/95 บาท/ดอลลาร์
ส่วนความเคลื่อนไหวของค่าเงินสกุลหลักต่างประเทศช่วงเปิดตลาดเช้านี้ เงินเยนแข็งค่าลงมาเล็กน้อยอยู่ที่ระดับ 81.12/15 เยน/ดอลลาร์ ส่วนเงินยูโรอยู่ที่ระดับ 1.3205/3207 ดอลลาร์/ยูโร อ่อนค่าลงมาจากท้ายตลาดวานนี้ 
"ค่าเงินเยนกับยูโรสวนทางกันอยู่ ส่วนเงินบาทก็วิ่งขึ้นวิ่งลงตามค่าเงินต่างประเทศ ซึ่งส่วนใหญ่วิ่งตามยูโร แต่ก็ค่อนข้างสวนทางเล็กน้อย เพราะยูโรอ่อนค่าไปบ้างแต่บาทเรากลับแข็งค่าลงมา อาจจะลิงค์กับข่าวเมื่อคืน" นักบริหารเงิน กล่าว
ล่าสุดสแตนดาร์ด แอนด์ พัวร์ (เอสแอนด์พี) ประกาศลดอันดับความน่าเชื่อถือระยะยาวของสเปน ลง 2 ขั้น สู่ระดับ BBB+ จากระดับ A และยังได้ปรับลดอันดับความน่าเชื่อถือระยะสั้นของสเปน และยังให้แนวโน้มความน่าเชื่อถือ "เป็นลบ" นอกจากนี้ คงอันดับเครดิตระยะยาวของไอร์แลนด์ที่ BBB+ และระยะสั้นที่ A-2 โดยแนวโน้มอันดับเครดิตระยะยาวยังคงอยู่ในเชิงลบ
นักบริหารเงิน คาดว่า วันนี้เงินบาทจะเคลื่อนไหวอยู่ในกรอบ 30.80-31.00 บาท/ดอลลาร์ แต่ระหว่างวันอาจจะขยับไม่ถึงเพราะไม่มีปัจจัยอะไร แต่คืนนี้กระทรวงพาณิชย์สหรัฐจะเปิดเผยตัวเลขประมาณการครั้งแรกของผลิตภัณฑ์มวลรวมภายในประเทศ (จีดีพี) ที่แท้จริงประจำไตรมาส 1/2012 
นอกจากนี้ กระทรวงแรงงานสหรัฐเปิดเผยต้นทุนการจ้างงานประจำไตรมาส 1/2012